המתח מתחיל לעלות במפעל גביע המדינה כשקבוצות ליגת העל נכנסות למעגל המשחקים, ומחר (רביעי) ב-19:00 תתקיים הגרלת משחקי סיבוב ח' שבו ייטלו חלק 16 קבוצות ליגת העל יחד עם 16 הקבוצות שהעפילו מהסיבוב הקודם: 10 קבוצות מהליגה הלאומית, חמש מליגה א' ונציגה אחת מליגה ב', מ.ס. כפר קאסם, אותה מן הסתם יקוו כולן לפגוש.
שיטת המשחקים, שיתקיימו ב-7-8 בפברואר, היא חופשית, כשכל קבוצה יכולה להיות מוגרלת מול קבוצה אחרת. בשנה שעברה למשל ההגרלה זימנה לקבוצות הגדולות משחקים נוחים על הנייר, כאשר הפועל תל אביב הביסה את קרית אתא 0:7, מכבי חיפה פגשה את הפועל כפר סבא וניצחה אותה 0:3, בית"ר ירושלים צלחה בקושי את השלב הזה עם 0:1 על הפועל רמת גן. מכבי תל אביב לעומת זאת הודחה בסיבוב הזה אחרי שהפסידה להפועל פתח תקוה.
מבחינת הסינדרלות, הרי שהקבוצות החלשות ביותר על הנייר שחולמות לעשות צעד נוסף ולהתקדם שלב הן מכבי יבנה, הפועל עפולה, מ.ס. גבעת אולגה, בית"ר כפר סבא והפועל אסי גלבוע, הנציגות מליגה א', וכפר קאסם מליגה ב', שעברה בדרך את בני מג'אר בהארכה.
ליגת העל: עירוני קרית שמונה, מ.ס. אשדוד, הפועל תל אביב, בני סכנין, מכבי תל אביב, עירוני רמת השרון, בני יהודה, מכבי נתניה, הפועל עכו, מכבי חיפה, מכבי פתח תקוה, הפועל באר שבע, בית"ר ירושלים, הפועל חיפה, הפועל ראשון לציון, הפועל פתח תקוה.
ליגה לאומית: בית"ר תל אביב רמלה, בני לוד, הפועל נצרת עילית, הפועל רמת גן, מכבי אום אל פאחם, סקציה נס ציונה, הפועל ירושלים, הפועל כפר סבא, מכבי באר שבע, מכבי הרצליה.
ליגה א': מכבי יבנה, הפועל עפולה, בית"ר כפר סבא, אסי גלבוע, מ.ס. גבעת אולגה.
ליגה ב': מ.ס כפר קאסם.